Papersnake/gushiwen huggingface dataset:
大坯山
马世俊（明代）

远影平如盖，孤峰澹若云。松楸迟日照，芦苇带风闻。

翠潋一湖抱，青光三郡分。忘机余已久，鸥鸟自成群。
云边即事
刘宰（宋代）

山鸟纷纷不计名，晓来聒聒弄新晴。
山人不识虞庭乐，疑是箫韶秦九成。
钟山诗次杜于皇韵 其二
许珌（清代）

石人十二旧戎装，绣柱参差咽夕阳。朱雀埠前无木桁，乌龙洲上有沙场。

暮烽侦海边笳急，秋烧弥山宝物荒。玉队依然松柏老，铜驼零落泪双行。
一翦梅
黄公度（宋代）

冷艳幽香冰玉姿。占断孤高，压尽芳菲。东君先暖向南枝。要使天涯，管领春归。

不受人间莺蝶知。长是年年，雪约霜期。嫣然一笑百花迟。调鼎行看，结子黄时。
睿思新·夜有绕庐而呼者
杨玉衔（清代）

少晴多雨天将坠。这莫是、离群泪。问阿谁、绕室高呼，似我思归还未。

七十流光逝水。曾未梦、纸迷金醉。卸双肩、两脚都轻，尚迟了、多时归计。
白水寺
赵蕃（宋代）

雾合深林晓到迟，树摇宿雨讶晴曦。不知客里何迁次，一似山中初起时。
李廉衣来京己两月矣遍寻不晤感赋 其二
戴亨（清代）

几度扶筇出，寻君空复还。萧斋肠若结，孤榻梦相关。

梁苑何能到，青云不可攀。窗禽春唤侣，终日语绵蛮。
抵金陵
程之鵔（清代）

晓风策策柳毵毵，帆影遥天破蔚蓝。一片伤心金粉地，落花时节到江南。
莫炯心走都门三载谒诠部考选得官归琼海过别诗以送之且讯诸社好 其一
释今无（明代）

别去常常恋此情，明开道眼博浮名。几年便可悬金印，万里真难走玉京。

御苑柳阴随地绿，琼山海色照人清。丹黄烂熟循良传，岂谓匡时计未成。
雨晴
陆游（宋代）

小雨初增气惨凄，新晴差解病沉迷。
虚廊静院听松籁，细草甘泉养鹿麛。
寒霭细分山远近，野歌相应路高低。
孰知倦客萧然意，水品茶经手自携。
馆中分韵钱李大著出守上饶
徐元杰（宋代）

赤城乌府家，忠信以为宝。
当年璧海珍，摛文绚春藻。
光焰万丈余，膏丐渊浩浩。
梯级丹霄宽，声名日杲杲。
几载造笋班，细武历蓬岛。
恬淡简世味，真实契穹昊。
兴感秋风莼，梦绕春色草。
有欲为留行，不可夺所抱。
乃眷古江城，姑烦寄牙纛。
除目出修门，驩颂生野老。
清透溪冰寒，明映岩月好。
心倾子衿青，魄禠猾隶皂。
饥岁忍流甿，烈风助淫潦。
其如来暮何，弗翅苏雨槁。
疾驱召父车，增峻尹铎堡。
顾余学独晚，遇李愧弗早。
兹尾群士僚，乃阶二天造。
恩休到松槚，庆色满粱稻。
赋别无佳言，劼毖有真祷。
只恐难久外，端不竣及考。
宠褒腾玺书，虚竚副旒璪。
其以公之归，出手扶世道。
奉送王相公缙赴幽州巡边（一作张继诗）
韩翃（唐代）

黄阁开帷幄，丹墀侍冕旒。位高汤左相，权总汉诸侯。

不改周南汤，仍分赵北忧。双旌过易水，千骑入幽州。

塞草连天暮，边风动地秋。无因随远道，结束佩吴钩。
荣茂实侍郎饷家酿
曾几（宋代）

风窗雪屋坐昏晨，一老江湖寂寞滨。
解战充虚惟有酒，绝甘分少不无人。
交情好在篔簹谷，腊味持来曲米春。
便觉寒家生暖热，故知客里未全贫。
宿樊溪
张耒（宋代）

黄州望樊山，秀色如可揽。
扁舟横江来，山脚系吾缆。
大川失汹涌，浅水澄可鉴。
北风吹疏雨，夜枕舟屡撼。
齐安不可望，灭没孤城暗。
奔流略溪口，龙蜃屡窥瞰。
平生千金质，戒惧敢忘暂。
兹游定何名，耿耿有余念。
小重山 客有歌鄂王词者，音节慨慷，感而赋此
沈曾植（清代）

雄剑无端挂壁鸣。秋涛摇废垒，转鼍更。王良阁道照人行。

歌宛转，心抱北辰明。

云水谢浮名。客心争日月，预期程。与君回抚伯牙琴。

天风静，来有大龙听。
拟出塞行
汪瑔（清代）

丈夫既许国，不复论死生。按剑出门去，万里如家庭。

登高望山川，长啸天为青。安知百世下，史册书姓名。

将军出马邑，校尉驰龙城。战苦戈戟残，道远霜雪清。

野马嘶落日，哀笳动连营。此时不封侯，嗟哉李北平。
裁缝
释慧开（宋代）

剪断万丝头，工夫已成片。
针劄不入处，为渠通一线。
访余彩震溪居留酌
李之世（明代）

秋水欲浮郭，维舟便到门。村舂隔邻巷，书声在竹园。

花间时引步，雨里一开尊。尽日无人见，焚香展话言。
登鸡鸣山入寺小憩
金武祥（清代）

禅关寂寂径通幽，步上鸡鸣最上头。眢井长埋千古恨，虚堂高吸一湖秋。

偶逢奇石向人立，时有閒云随客留。莫到台城增感慨，登临且与豁吟眸。
即席
陆游（宋代）

稚荷出水榴花开，长苖圜鼙送举杯。
村邻相乐君勿笑，要是安健无凶灾。
曹司农竹虚言
纪昀（清代）

曹司农竹虚言，其族兄自歙往扬州，途经友人家。时盛夏，延坐书屋，甚轩爽，暮欲下榻其中。友人曰：“是有魅，夜不可居。”曹强居之。夜半，有物自门隙蠕蠕入，薄如夹纸。入室后，渐开展作人形，乃女子也。曹殊不畏。忽披发吐舌作缢鬼状。曹笑曰：“犹是发，但稍乱；犹是舌，但稍长，亦何足畏？”忽自摘其首置案上。曹又笑曰：“有首尚不足畏，况无首也。”鬼技穷，倏然。及归途再宿，夜半，门隙又蠕蠕，甫露其首，辄唾曰：“又此败兴物耶?”竟不入。
华清宫
张玉娘（宋代）

柳暗春风远，花飞香梦残。夜深明月度，寂寞玉雕阑。
立春
白玉蟾（宋代）

颛帝位方禅，勾芒印已交。
芭蕉有封事，黄鸟莫譊譊。
北窗偶题四首 其一
陆游（宋代）

两丛香百合，一架粉长春。堪笑龟堂老，欢然不记贫。
南乡子·己巳三月自郡城归乡过区菶吾西园话旧
陈洵（清代）

不用问田园，十载归来故旧欢。一笑从知春有意，篱边，三两余一向我妍。
哀乐信无端，但觉吾心此处安。谁分去来乡国事，凄然，曾是承平两少年。
阅明妃传
华岳（宋代）

一万边兵不立功，却令娄敬自和戎。
犬羊不伏称臣妾，甘拜君王作妇翁。
续西园咏木芙蓉后十五韵 其十一
成鹫（清代）

木未幽香近小楼，微风吹入始知秋。横塘一派烟如碧，惟许閒人尽日留。
寄超然居士
释慧远（宋代）

瀫水一言亲领略，桐城千里重相闻。
节角谣讹斩新句，不知居士与谁论。
送万员外仲兵备广东
王世贞（明代）

向来明月璧，曾倚白云司。年事吾堪后，风裁汝更宜。

扶摇催撇吾，留滞夺委蛇。岭海谁千骑，烟霄暂一麾。

绣衣花瞑失，铜柱瘴天垂。羽檄年年是，韬钤处处疑。

肉飞甘跋扈，藿食浪安危。使者苍梧节，楼船下濑师。

五羊摧震叠，万蜃戢衡睢。不必陈鱼丽，应先问茧丝。

青冥直指破，墨吏惠文知。得意当如此，无烦泣路岐。
蔬食三首 其三
吕本中（宋代）

夫子钓不纲，于理已不隐。浮屠断食肉，此语说始尽。

人生惯便习，奉法乃不谨。要当守淡薄，万事可坚忍。
次韵郑舜举题簿厅交翠轩
陈棣（宋代）

人生一沤浮，何适非暂寄。
会须脱尘劳，谈文不谈利。
开轩得此君，意惬投宿嗜。
未堪食凤凰，已足巢翡翠。
惜哉小窗栊，此地久何閟。
想当未辟初，宁免簿书累。
高人一披拂，便有无穷意。
纷纷市廛子，冠盖乱如沸。
倘令见清标，魄褫复丧气。
客如王子猷，不速端可致。
嗟予饱忧患，久矣无佳思。
旧学已榛芜，闻一岂知二。
市肆罗无目，聊为将军地。
斗酒诗百篇，是乃公能事。
道中即事
方岳（宋代）

野涨平溪已断桥，悔将辛苦上岧峣。
朝来雨断才堪厉，依旧绿杨山迳遥。
酬王哦松八景 其三 潇湘雨过
释居简（宋代）

雨歇江空锦瑟鸣，亟图清绝些湘灵。斯须云敛便有月，更著数峰江上青。
望湖亭候风戏用苏长公语作起句题壁 其二
李之世（明代）

望湖亭上风飕飕，亭畔几家红粉楼。日暮津头待估客，齐歌一曲古凉州。
晨兴
陈文蔚（宋代）

书窗欲曙梦初还，起坐披衣百虑间。
谁识斯时会心处，静听鸟语乐相关。
望秦川歌
周麟之（宋代）

雨声鸣栈不堪听，尽日穿云上杳冥。
羯鼓催花浑不记，曲中空唱雨霖铃。
陆贾不欲数过诸子（和汤临川诸题，录二首）
茅元仪（明代）

新语汉高惊，片言粤佗喜。
乍可动帝王，常恐厌儿子。
蜀公范景仁忠文公挽辞四首
苏颂（宋代）

岁在龙蛇会，思贤屡感伤。
未收空土泪，又送蜀公丧。
士类将安放，交情何日忘。
共传金石刻，俱是大文章。
拟寒山自述 其三
释咸静（宋代）

行时唯信脚，到处便为家。午饭随粗细，三衣乱掩遮。

空名耳里水，微利眼中砂。一觉黄昏睡，金鸟出■涯。
朱亥墓
雷钟德（清代）

战国盛养士，尽为私恩倾。朱亥里巷人，宁知义与名。

十年鼓刀里梁市，一朝袖椎邺中城。当时岂知矫令非，感恩公子因侯嬴。

夺鄙军，褫秦魄，救赵存魏在兹役。不然赵亡魏亦寒，不见梁城终屠磔。

夷门监者年七十，平生乃有市侠客。至今屠儿原上草，犹带当时椎血碧。
水调歌头
刘源（宋代）

几载沧江梦，此夕复经过。双台双峙如画，空翠滴晴波。不是先生高节，激起清风千古，汉鼎复如何。矫首望天际，烟树翠婆娑。

危楼下，数不尽，去帆多。人人惊肉生髀，却日欲挥戈。谁识矶边泉石，别有壶中天地，烟雨一青蓑。自笑亦华发，三叹吊岩阿。
盐角儿 春半
冯鼎位（宋代）

春分过也，小楼昨夜，棠梨花谢。章台折柳，西园拾翠，暗香随马。

午风轻，莺声乍，盈盈侣秋千初罢。再相约、黄昏踏月，窗下绿蛾重画。
河阳秋思六首
宋庠（宋代）

秋物自能晚，秋声何足悲。
欢应随壮去，病已与衰期。
斗远终难挹，天高不易欺。
此心丘壑恋，匪石恐难移。
退步 其八
释怀深（宋代）

万事无如退步居，青山僻处结茅庐。听他人笑生涯拙，自喜闲身得自如。
偈颂三十首
释印肃（宋代）

普庵真实不问钱，只要离尘脱业缠。
一闻千悟方堪委，何须苦苦学神仙。
小桃红·客船晚烟
盍西村（元代）

绿云冉冉锁清湾，香彻东西岸。官课九分办；厮追攀，渡头买得新鱼雁。杯盘不干，欢欣无限，忘了大家难。
和张君玉
王质（宋代）

且把锄头且著书，懒随臣朔怖侏儒。车肠久自思怀橘，蓬首还应念执殳。

未暇洞天寻小有，尽将世界付南无。不知南北东西后，肯寄书来问老夫。
丞相余
周必大（宋代）

勋业良平亚，声名丙魏齐。擎天安玉座，推毂聚金闺。

乡墅休鹏翼，沙堤望马蹄。新麾辞海上，旧治乐湘西。

岂料占飞鵩，真成梦白鸡。九重思汝砺，三镇有儿啼。

昔者同朝久，公乎不我睽。八哀空日诵，一束几时携。
颂二首 其二
释道行（宋代）

我不会兮不如你，堪笑千花生碓觜。善财谩说百城游，何曾踏着自家底。
晚秋江上
李漱芳（清代）

淡淡秋江落日斜，水清沙白下寒鸦。渔人撤网携壶去，一路歌声入荻花。
璅窗寒 忆山居
吴敬梓（清代）

薜荔墙边，藤萝石上，自然潇洒。长松百尺，绝似虬龙高挂。

叹三年、柴扉未开，蛛丝网遍茅檐罅。只晚驱黄犊，霜枫红映，夕阳西下。

寒夜。从容话。枉眷恋秦淮，水亭月榭。撇却家山，紫翠丹青如画。

想泼醅、春酒正浓，绿杨村店鸡豚社。几多时、北叟南邻，定盼余归也。
送宋周臣赴殿诗
李若水（宋代）

近侍传呼到集英，参差宫殿晓霞明。
丹墀日对三千字，云翼风高九万程。
天子临轩应动色，诸生阁笔总销声。
胪传指日承新渥，千佛名经第姓名。
送张宣义之官越幕二首
王安石（宋代）

谁谓贵公子，乃如寒士家。
真宜举敦朴，已自胜浮华。
洲荻藏迷子，溪篁拥若耶。
相望只在眼，音问莫言赊。
游东塔雨中夜归二首 其二
孙觌（宋代）

山色凌寒春尚瘦，潭影涵空清可漱。漠漠云行紫竹闲，斑斑雨湿黄昏后。

火炬穿林鸟出巢，人语阗门狗窥窦。杖藜有兴会重来，更待黄鹂哢晴昼。
颂古九首
释了演（宋代）

二祖无端向少林，庭前立雪到腰深。
直饶觅得心无有，未免全身被陆沉。
小园
黎简（清代）

水影动深树，山光窥短墙。
秋村黄叶满，一半入斜阳。
幽竹如人静，寒花为我芳。
小园宜小立，新月似新霜。
题明皇幸蜀图
陆游（宋代）

天宝政事何披猖，使典相国胡奴王。
弄权杨李不足怪，阿瞒手自裂纪纲。
八姨富贵尚有理，何至诏书褒五郎。
卢龙贼骑已汹汹，丹凤神语犹琅琅。
人知大势危累卵，天稔奇祸如崩墙。
台省诸公独耐事，歌咏功德卑虞唐。
一朝杀气横天末，疋马西奔几不脱。
向来谄子知几人，贼前称臣草间活。
剑南万里望秦天，行殿春寒闻杜鹃。
老臣九龄不可作，鱼蠹蛛丝金监编。
兴密
释崇岳（宋代）

密在汝边，诸法亦然。
一举两得，无党无偏。
赵州八百个中玄，箕裘事业尤堪传。
看梅
韩淲（宋代）

小园春早喜梅开，烟敛风回月色来。香细静知宜竹树，影孤清与散莓苔。

幽幽山嘴疏钟韵，耿耿楼头画角哀。自笑年年被花恼，十分情味为衔杯。
咏唐史 李林甫
韦骧（宋代）

国忠祸衅根芽日，此贼倾唐势已先。搆陷名臣冤且众，天乎何意与终全。
臻公释氏之秀者浮游徜徉迹接天下乃者归卧云
吴芾（宋代）

吸尽百川还见底，头角惊杀膻与鲔。
有时大瞋明月珠，照耀六合光不死。
沧溟浩荡极游巡，钩深匪惮穷涯涘。
今者修鳞何侧倚，岂是吞舟厌迁徒。
只应喷浪云日翳，故此盘桓良有以。
朝发夕至固无难，在在处处期一视。
苟容肯向寻常沟，要养此身数千里。
圉圉洋洋信自如，涵泳嚅哜真得理。
从容讵止濠梁游，枯槁宁同车辙里。
至乐元非惠子知，入舟肯作周王美。
谪仙跨背应无由，昌黎脍鲍诚虚拟。
终日相望谁得似，井蛙安足为跨跱。
得所一任笑{左犭右宾}獭，旋体宁容咂蝼蚁。
清波孤虚有余泽，何必龙津夸锯齿。
蕞尔鳏鲕徒唯唯，春来秋花无暂已。
随阳上下一何劳，风波荡薄不自止。
{上敖下言}乎大哉天独委，居然不与众鳞比。
高摩无为还已矣，肯向人求升斗水。
古来大鱼不池活，会须终作风雷起。
殷勤寄语任公子，收拾茂钓毋进跬。
寄题清溪寺
苏辙（宋代）

清溪鬼谷子，雄辩倾六国。
视世无足言，自闭长默默。
苏张何为者，欲窃长短术。
学成果无赖，遂为世所惑。
颠倒卖诸侯，倾转莫可执。
后世何不明，疑我不汝及。
谁知居深山，玩世可终日！君观二弟子，死处竟莫得。
客齐自披裂，投魏求寄食。
悠悠清溪中，石乱流水急。
溪鱼为朝餐，老死得安穴。
居乱独无言，其辩吾不测。
饯潘吴二察院去国五首
刘黻（宋代）

两豸归欤一相留，孤山草木亦含羞。
忠言不必排阊阖，付与钱塘江自流。
芭蕉茶送伯承伯承赋诗三章次韵
张栻（宋代）

与子艺兰九畹，胜渠赐璧一双。
更碾春风白雪，同看明月清江。
癸卯闽乱从弟监察御史敬凝迎仕别作
詹琲（唐代）

一别几经春，栖迟晋水滨。鹡鸰长在念，鸿雁忽来宾。

五斗嫌腰折，朋山刺眼新。善辞如复我，四海五湖身。
和寄王士贵
赵希逢（宋代）

又逢南浦草生春，独咏江东日暮云。
樽俎从容成感旧，鼎茵安否莫知君。
寸心终夕驰千里，一见他时胜百闻。
欲到小峰身不羽，此情脉脉倩诗云。
再次韵四首呈至父 其一
葛胜仲（宋代）

茂宰才名莫与京，久宜迁擢润朝廷。儒林传记夸三箧，圣域淹通贯十经。

豪县暂颁天子诏，清资已应议郎星。危言峻节他年事，肯向威颜慑震霆。
上三司蔡内阁
张方平（宋代）

此日河南念贾生，留将名字彻丹庭。秋声渐觉寒生树，亲老遥知独倚扃。

徒系车傍淹白昼，得离韝上必青冥。公如未信牛间气，试掘丰城必有灵。
又和游吴氏园二首
司马光（宋代）

天气清和无喘牛，花林烂漫竹林幽。
临风高咏足为乐，有勇方知笑仲由。
夜雨枕上
陆游（宋代）

秋雨不肯晴，秋夜不肯明；寸心集百忧，厌此点滴声。
岁月不贷人，老病忽至此。
丈夫本忧世，儿女乃畏死。
偈颂六十八首
释法薰（宋代）

曲曲弯弯，平平坦坦。
七穿八穴，十字纵横。
是汝诸人，不妨东行西行，
第一莫教撞著跛脚老云门。
句
钟元章（唐代）

金筈离弦三尺电，星髇破的一声雷。
题吴门袁恂如梨花春雨图三首 其三
曹家达（清代）

梨花垂垂白雪香，欲饮不饮泪满觞。问君何所思，乃在广莫之野无何有之乡。

上有青冥高天下渌水，魂魄不到关山长。年年春雨阶头石，泪下苔花化成碧。
送江朝宗归括苍
范成大（宋代）

半生三邂逅，相看成老翁。
诗情故崒嵂，袖有天都峰。
江山佳丽地，登临苦匆匆。
塔灯落淮水，寺楼倚霜空。
扩拾著锦囊，抚掌夸穷工。
归辔不可挽，思入孤征鸿。
洞天我昔游，俯仰星一终。
士友叹契阔，吏民念罢癃。
婆娑故将军，白发簿书丛。
足趼虽四方，梦寐烟雨东。
归田有脚力，尚往寻行踪。
期君斩寒藤，伴我搘枯筇。
伯收东冈麦
戴表元（宋代）

伯收东冈麦，仲移西塍秧。
四季各有役，餬口走皇皇。
岂不惜冠履，兼尝业缣湘。
邻尔衣食微，及兹筋力强。
古来经术士，什九起耕桑。
穷通自天命，谨勿事胥商。
梅溪草堂新辟缺少花木效少陵故事觅之以诗 其一
王十朋（宋代）

小小园中十八香，主人游宦遂荒凉。名园草木多奇品，分我馀根种草堂。
十村绝句
舒岳祥（宋代）

春风淰淰欺驼褐，客思翛翛著柳黄。
不是兰舟共漂泊，清明保事不还乡。
王借冈阻浅
屈大均（明代）

水浅惟沙口，停舟待暮潮。枫黄霜色淡，竹翠雨容消。

米遣鲥鱼换，船将蛋女招。苍苍山月上，酒至放兰桡。
次韵转庵喜雨二首 其二
许及之（宋代）

榴绽千重束，葵开一丈红。为怜花寂寞，却念雨溟濛。

此去须时若，相将喜屡丰。閒中有忙事，祇得挠邻翁。
感春冰遥和谢中书诗
江淹（南北朝）

暮意歌上眷。
怅哉望佳人。
擥洲之宿莽。
命为瑶桂因。
观书术不变。
学古道恒真。
若作商山客。
寄谢丹水滨。
偕簿尉过石照山祷雨 其一
虞俦（宋代）

紫金岩电间闪烁，宝网香云时吐吞。况有降魔大圆镜，岂因旱魃更游魂。
送南平僧归里
王灼（宋代）

牂牁水阔嶲山高，仁敖君长曾纷搔。
时移事变今安有，百里相望皆城壕。
我住涪江一区宅。颇恨长安远如日。
闻师乡邑愈更南，不觉掉头三太息。
送行且学浮图语，是身於世真逆旅。
胸中稳处即吾乡，交益夸辞空自苦。
北风拂面寒飕飕，遥知去路雪侵裘。
忍饥奈冻得嘉句，好在濡笔传中州。
和乐天赠樊著作
元稹（唐代）

君为著作诗，志激词且温。璨然光扬者，皆以义烈闻。

千虑竟一失，冰玉不断痕。谬予顽不肖，列在数子间。

因君讥史氏，我亦能具陈。羲黄眇云远，载籍无遗文。

煌煌二帝道，铺设在典坟。尧心惟舜会，因著为话言。

皋夔益稷禹，粗得无间然。缅然千载后，后圣曰孔宣。

迥知皇王意，缀书为百篇。是时游夏辈，不敢措舌端。

信哉作遗训，职在圣与贤。如何至近古，史氏为闲官。

但令识字者，窃弄刀笔权。由心书曲直，不使当世观。

贻之千万代，疑言相并传。人人异所见，各各私所遍。

以是曰褒贬，不如都无焉。况乃丈夫志，用舍贵当年。

顾予有微尚，愿以出处论。出非利吾已，其出贵道全。

全道岂虚设，道全当及人。全则富与寿，亏则饥与寒。

遂我一身逸，不如万物安。解悬不泽手，拯溺无折旋。

神哉伊尹心，可以冠古先。其次有独善，善己不善民。

天地为一物，死生为一源。合杂分万变，忽若风中尘。

抗哉巢由志，尧舜不可迁。舍此二者外，安用名为宾。

持谢著书郎，愚不愿有云。
送阿龟归华
李商隐（唐代）

草堂归意背烟萝，黄绶垂腰不奈何。

因汝华阳求药物，碧松根下茯苓多。
霜天思田间穫稻之乐书赠犁春图卷 其一
韩淲（宋代）

霜晴稻熟上场时，鸡黍人间任所之。谁念尘埃自缠缚，耳昏眼悖复奚宜。
谨和老人初冬寓笔十绝
洪咨夔（宋代）

命有穷通分虎鼠，事无得失尽鸡虫。
东篱独有黄花在，挹取寒香寿阿翁。
贺新郎 颜鲁公八关斋碑
陈维崧（清代）

万劫何曾坏。裂苍皮、筋缠血裹，藓痕攒虿。刓角缺文铜绿渗，郜鼎牺尊儿辈。

风雨急、百灵趋拜。多事囚螭还掣虎，覆巉岩、翻恨孤亭在。

何不放，腾光怪。

先生当日原兵解。想挥毫、握拳透爪，笔锋英快。门枕睢阳荒战垒，断镞愁燐似海。

呼南八、声情慷慨。千古双忠遗迹并，剔残碑、洗尽纤浓态。

鹰侧脑，㩳天外。
题毕直合翻经图三首
陈造（宋代）

凝碧有诗才逭死，青岩不语何裨。
先生著论胡尘底，未觉丘明见仲尼。
题山水画册 其七
黄任（清代）

隔河种桑柘，蔼蔼浮晴烟。芳芷绣平楚，余霞媚远天。

前村曲涧断，荒径长桥连。东皋急农事，晚食迟归田。

野渡无人喧，一篙斜照边。
送沈良臣知南雄
王缜（明代）

雄郡东南第一州，使君五马此来游。几多异政曾膺宠，千里疲民又轸忧。

地暖淩江冰雪少，风清越石瘴烟收。笑余早晚梅边过，满耳歌声处处秋。
偈颂九十三首
释梵琮（宋代）

诗中有禅，东湖湖上浪兆天，
一叶扁舟破晓烟。禅中有诗，
手把乌藤出门去，落花流水不相知。
禅与诗何所为断，送二翁出门去，
得闲唱个哩啰囄。
病中喜雪
韩琦（宋代）

天地久闭塞，气和方一开。花从无象出，泽蕴太虚来。

庆可万区浃，丰宜百瑞魁。病襟虽粗释，欢意阻宾罍。
黄大声见和再用韵
李洪（宋代）

楼船欣集事，筹画见优长。
倦雨休征旆，披襟纳晚凉。
輶轩同谕蜀，昼锦暂还乡。
何幸贻珠玉，流传过乐浪。
望茅山六言三首 其三
周文璞（宋代）

蒋家兄弟清古，著书互相推宗。抟土划沙戏剧，穿岗度岭从容。
再用前韵和答
晁补之（宋代）

当时同赴饮城西，倾盖论心已恨迟。
湖海可无年少气，雪霜还恨岁寒枝。
功传汗竹藏王府，诗入文弢动岛夷。
不会书生安用此，眼前睫固未曾知。
高邮州署秋日偶题·其一
魏源（清代）

天无风雨不成秋，只当清明上巳游。
楚树吴云二千里，满天黄叶独登楼。
送牛尾狸与徐使君
苏轼（宋代）

风捲飞花自入帷，一樽遥想破愁眉。泥深厌听鸡头鹘，酒浅欣尝牛尾狸。

通印子鱼犹带骨，披绵黄雀漫多脂。殷勤送去烦纤手，为我磨刀削玉肌。
次韵子瞻行至奉新见寄
苏辙（宋代）

四年候公书，长视飞鸿背。
十日留公谈，欲作白莲会。
〈筠州无留语者，往还但一二僧耳。
〉匏瓜一遭系，卖酒长不在。
夜归步江漘，明月照清濑。
心开忽自得，语异竟非背。
〈音倍。
〉一尊谈人间，万事寂寥外。
欲同千里行，奈此一官碍。
何年真耦耕，举世无此大。
绍兴亲享明堂二十六首
佚名（隋代）

诚一为专，礼三而称。
孰陪邦祠，惟我同姓。
金丝屡调，圭玉交映。
是谓熙成，福来神听。
感怀示儿辈
辛弃疾（宋代）

穷处幽人乐，徂年烈士悲。
归田曾有志，责子且无诗。
旧恨王夷甫，新交蔡克儿。
渊明去我久，此意有谁知。
陪禊亭夫子登镇海楼即事次支亭韵
高銮（清代）

黯黯离愁已数秋，相逢岭表复陪游。时当美景思豪饮，人在他乡爱倚楼。

海燕来时天正好，沙鸥飞处雨初收。黄橙紫蟹聊堪醉，作赋应题最上头。
夏日草堂撤去窗户肆设簟几清风洞越藤竹交荫
王宠（明代）

锦石疏花暑气清，翠岩丹壑夏云生。
已添海燕梁间语，直看湖帆镜里行。
四壁惊风弦索响，千林修竹簟纹明。
令人却忆王车骑，更觉西山爽气横。
代怨别曲 其四
屈大均（明代）

心如红豆蔻，两瓣苦相连。愿得重欢好，同衾及富年。
石门
徐安国（宋代）

神刻鬼凿石为门，九锁回环隐帝阍。斸药采芝寻古路，清泉能漱乌能言。
菩萨蛮 其二
史惟圆（清代）

画槌点尽花间鼓。三条弦上分明语。门外撼铜环。小窗惊梦残。

手挼红杏瓣。抛向阶前满。无计奈他何。娇憨情态多。
题手植树
王鏊（明代）

城南乞得野人栽，小垡和云手自培。半尺垂垂今十丈，主人犹自未归来。
金钱花
吴仁璧（唐代）

浅绛浓香几朵匀，日熔金铸万家新。

堪疑刘宠遗芳在，不许山阴父老贫。
入郡城之寓庐守寓者已绝粮三日
姚燮（清代）

破书无鬻地，贷籴亦无邻。死且慰谁托，吾嗟累汝身。

釜空窥鼠粒，案有蹴乌尘。且拔园隅蕨，抽篱代火薪。
罗汉峰
契玉立（元代）

罗汉山攒翠作堆，半空天柱拥如来。九霄人立青云上，笑指昙花玉树开。
赠庞少胥李定夫
徐世佐（清代）

尽道天涯咫尺间，短衣长剑谢朝班。将军白马秋乘障，柱史青牛夜度关。

风起五湖沙似雨，云开万里雪为山。相看把酒莫惆怅，前日生逢定远还。
偈四首 其一
释天游（宋代）

质库何曾解典牛，祇缘价重实难酬。想君本领无多子，毕竟难禁这一头。
纪事八阕 踏莎行 其二 趋庭泣血
熊琏（清代）

手泽消磨，终天恸绝。伤心只共鹃声咽。宾朋散尽寂无人，柴门静掩车尘歇。

总角零丁，白头凄切。萱花寂寞椿先折。穗帷风透五更寒，孀机敲落虚窗月。
插秧歌
契此（五代）

手捏青苗种福田，低头便见水中天。
六根清净方成稻，后退原来是向前。
题玉光亭和章郇公韵
青阳楷（宋代）

鸣琴贤宰有三长，吟得新词敌夜光。
好是断章无以和，神仙官职水云乡。
奉和人日重宴大明宫恩赐彩缕人胜应制
崔日用（唐代）

新年宴乐坐东朝，钟鼓铿锽大乐调。金屋瑶筐开宝胜，

花笺彩笔颂春椒。曲池苔色冰前液，上苑梅香雪里娇。

宸极此时飞圣藻，微臣窃抃预闻韶。
晚蝉
卢殷（唐代）

深藏高柳背斜晖，能轸孤愁减昔围。

犹畏旅人头不白，再三移树带声飞。
甲第
夏曾佑（清代）

甲第乡闾重，簪裾海上齐。朝宗归凤阙，踪迹剩鸿泥。

衵服馀兰麝，香团印瓠犀。茑萝伤往事，杨柳赓留题。

倚玉双台负，泥金六画低。一帆来蜃海，重梦怅鹃啼。

曲罢吟髭断，图陈利屣提。杂花开古树，闺讯苦柔荑。

作赋银河艳，朕镳玉勒嘶。明妆随月魄，边燧阻征蹄。

锦瑟华年换，仙源旧路迷。封侯何日返，画栋燕双栖。
止酒
辛弃疾（宋代）

渊明爱酒得之天，岁晚还吟止酒篇。
日醉得非促龄具，只今病渴已三年。
牡丹次韵 其二
朱翌（宋代）

画舫何须载西子，青裙今幸拜东王。佛谈非想色界色，天造玉皇香案香。

兴庆池边凝晓露，善和坊里借馀光。行闻绮席开东省，飞鞚争驰御道黄。
又游南园次傍花随柳句
熊禾（元代）

柳绿花红别一天，新来人物旧山川。
若为唤起尧夫梦，再整三千六百年。
题致思庵二首 其二
孙觌（宋代）

宿雨连村暗，春流隔陇分。樯乌吟外见，城角定中闻。

石鼎涵苍润，铜炉涌翠芬。明朝南北路，相望两孤云。
和崔驸马闻蝉
张籍（唐代）

凤凰楼下多欢乐，不觉秋风暮雨天。

应为昨来身暂病，蝉声得到耳傍边。
题先月阁
易士达（宋代）

新筑亭台分外凉，广寒移下水云乡。才当暝色千山合，便有檐前一点光。
栖云龙潭
陈自新（宋代）

石刻仙潭神笔题，我来观感仰灵祠。
千年墨浸东风里，一掬吟魂秋水湄。
日暖香生起莺凤，月明影动舞蛟螭。
飞鸾白鹤俱王土，底事人家尽黍离。
赠葛天民
翁卷（宋代）

燕本昔如此，清名千载垂。
谁将囊米施，自拾束薪炊。
柳影连山阁，湖波浸竹篱。
朝昏无别事，只是欲吟诗。
简同年刁时中俊卿诗并序
王迈（宋代）

读君“老农诗”，一读三太息。
君方未第时，忧民真恳恻；直笔君县官，言言虹贯日。
县官怒其讪，移文加诮斥；君笑答之书，抗词如矢直。
旁观争吐舌，此士勇无匹。
今君已得官，一饭必念国。
民为国本根，岂不思培植？其如边事殷，赋役烦且亟。
虎营间二千，鸠工日数百。
硬土烧炽窑，高岗舆巨石。
山骨惨无青，犊皮腥带赤。
羸者赪其肩，饥者菜其色。
憔悴动天愁，搬移惊地脉。
吏饕鹰隼如，攫拿何顾惜。
交炭不论斤，每十必加一；量竹不计围，每丈每赢尺。
军则新有营，谁念民无室？吏则日饱鲜，谁悯民艰食？州家费不赀，帑藏空储积。
间有小人儒，旁献生财策；大帅今龚、黄，岂愿闻此画？夏潦苦不多，秋旱势如炙。
愿君在莒心，端不渝畴昔；蔡人即吾人，一视孰肥瘠？筑事宜少宽，纾徐俟农隙；至如浮屠宫，底用吾儒力？彼役犹有名，何名尸此役？君言虽怂惥，帅意竟缩瑟。
同年义弟兄，王事同休戚；相辨色如争，相与情似昵。
余言似太戆，有君前日癖；责人斯无难，亦合受人责。
我既规君过，君盍砭我失，面谀皆相倾，俗子吾所疾。
闲适
陆游（宋代）

陆子居山阴，杜门辄经年。
有时思出游，两屦凌风烟。
长鑱斸灵曲，大瓢挹飞泉。
眼长不及寸，能著万里天。
不饮颜常丹，不食腹果然，金丹亦弃置，我是地行仙。
三月廿五连𥨙登楼晚眺
程通（明代）

公馀同上驿门楼，倚遍阑干纵远眸。泰岳数峰天外起，黄河一带水东流。

舟横古岸人争渡，草合平原马未收。矫首乡关何处是，暮云迢递隔南洲。
宿府
杜甫（唐代）

清秋幕府井梧寒，独宿江城蜡炬残。
永夜角声悲自语，中天月炬好谁看。
风尘荏苒音书绝，关塞萧条行路难。
已忍伶俜十年事，强移栖息一枝安。
香奁体五首
叶茵（宋代）

雌蝶雄蜂缀杏枝，此时此意妾心知。
等閒绣在香囊上，寄与东风赠所思。
和韩涧泉韵题周仙山楹
释永颐（宋代）

不翦亦不斩，山楹在尘表。
石泉声淙淙，秀谷自围绕。
是中玄览人，未见今日了。
君固自无心，世亦不易晓。
梦奠何可攀，颓然泰山小。
当时岩壑人，百世何矫矫。
清吟振霞缨，日翳群队悄。
如梦令 初夏
庄盘珠（清代）

帘外青梅如豆。帘底燕闲人瘦。才得展双蛾，又被晚风吹皱。

非旧非旧。不是伤春病酒。
再和雁湖十首
李壁（宋代）

总角趋庭得绪余，诗书元自与生俱。
词林教诵鹪鹩赋，画苑嗔传蛱蝶图。
千古凌烟思郑国，一时偃月怨哥奴。
情和颜蹠均为寄，忍絜新樽上镜湖。
新乐府 隋堤柳 悯亡国也
白居易（唐代）

隋堤柳，岁久年深尽衰朽。风飘飘兮雨萧萧，三株两株汴河口。

老枝病叶愁杀人，曾经大业年中春。大业年中炀天子，种柳成行夹流水。

西自黄河东至淮，绿阴一千三百里。大业末年春暮月，柳色如烟絮如雪。

南幸江都恣佚游，应将此柳系龙舟。紫髯郎将护锦缆，青娥御史直迷楼。

海内财力此时竭，舟中歌笑何日休。上荒下困势不久，宗社之危如缀旒。

炀天子，自言福祚长无穷，岂知皇子封酅公。龙舟未过彭城閤，义旗已入长安宫。

萧墙祸生人事变，晏驾不得归秦中。土坟数尺何处葬，吴公台下多悲风。

二百年来汴河路，沙草和烟朝复暮。后王何以鉴前王，请看隋堤亡国树。
善泉池
杨备（宋代）

影浸龙楼彻凤城，昭明有意在澄清。
穿时深欲状溟渤，乐府当歌重润声。
和陆成父韵
袁说友（宋代）

功名落落愧强年，晚到淮乡意惘然。
问月高歌聊自适，吟秋苦思替渠怜。
据鞍剩欲夸驰骏，酾酒犹堪醉击鲜。
坐对晴云净如拭，水光秋色正连天。
蕃与斯远季奕同生于十二月蕃初五日季奕初十
赵蕃（宋代）

徐子崖根竹，风雪不掩绿。
郑子谷中兰，冰霜已腾馥。
二子有此风，宜尔生穷冬。
我独何为者，飘然直转蓬。
出城三首
晁补之（宋代）

故国龙舟休水调，高城雉堞尚云间。
蜀冈朝雨如轻雾，不见春江草外山。
颂证道歌·证道歌
释印肃（宋代）

早曾落却天魔胆，添水添兮减不减。
冻死不著贱人裩，饿死不吃须边糁。
简陈择之索诗
赵蕃（宋代）

游山闻说多诗句，久已传抄听小胥。
屡戒譍门老马走，门前驿弟不为疏。
环阳楼晚眺得棋字
李贽（明代）

不是环阳客，何来席上棋。推窗云亦去，俯槛月犹迟。

水底鱼龙醒，花间鸟鹊饥。眼看春又半，虽老亦忘疲。
雪中狂言五首
张耒（宋代）

我家中州食嗜面，长罗如船硙如电。
烂银白璧照中厨，膳夫调和随百变。
江乡种麦几数粒，强进腥鱼蒸粝饭。
雪深麦好定丰登，明年一饱偿吾愿。
把酒
邵雍（宋代）

把酒嘱儿男，吾今六十三。
处身虽未至，请道固无惭。
世上荣都谢，林间乐尚贪。
语其贪一也，且免世猜嫌。
泊吴门忆初春送别群从
陈大纶（明代）

清尊曾忆饯年光，别酒临岐各尽觞。棣萼几宵频入梦，竹林何处不相望。

春深江上蒲新绿，雨过湖边草自芳。楚水吴山千万里，八行谁为寄家乡。
送彭世昌山台小饮
袁说友（宋代）

象山只在水西头，云木犹高瀑更流。
往事何能话师友，时情徒与惜交游。
东风又绿溪边草，明月还归天际舟。
白发苍颜吾亦老，一尊台上洗春愁。
忘己
释文珦（宋代）

身荣如美疢，身退是良方。云月皆成趣，悲欢不入肠。

闲门清昼永，宴坐绿阴凉。昔者惟忘物，今焉己亦忘。
过浮山赠陈克甫
林以辨（元代）

偶过浮丘月满山，一樽相对夜漫漫。门临大海风涛壮，家有小天星斗寒。

玉蛤吠田秧正绿，江豚吹浪荔初丹。悬知别后相思意，著就玄言幸寄看。
宴边将
张乔（唐代）

一曲梁州金石清，边风萧飒动江城。

座中有老沙场客，横笛休吹塞上声。
立春帖子·太上皇帝阁
周必大（宋代）

去年春日盛，七十庆仪新。
今岁从头数，重过一万春。
郊祀庆成诗
王炎（宋代）

燕翼传丕绪，龙飞袭庆基。
万年新景命，三岁始亲祠。
修己崇仁俭，承颜洽孝慈。
和平调玉烛，静谧偃锋旗。
九庙歆禋享，三宫集寿祺。
馨香端可荐，降鉴本无私。
宝律迎长至，觚坛蕆上仪。
贡金来牧伯，执玉列丞疑。
祼鬯清宫后，燔萧太室时。
青城收宿霭，黄道焕晴曦。
六骥銮舆稳，千牛彩伏移。
声文蒐旧典，誓戒儆前期。
陟配尊皇祖，灵承合大示。
陶匏浮泛齐，茧栗用骍牺。
皦绎圜钟奏，忱恂祝册辞。
夜分风籁静，天近斗杓垂。
圣意弥寅畏，臣心尽肃只。
钦柴灵下堕，拜胙福来绥。
乐与民同庆，宁颛已受厘。
荣光浮翠辇，欢抃拥彤墀。
日骑屯方罢，云韶乐共随。
一声传入跸，万目望华芝。
凡凤端门耸，金鸡涣号施。
厖恩沾动植，协气畅华夷。
星拱班徐退，天容喜可知。
乾符宜永握，瑞牒遂停披。
嵩岳声洋溢，钩钤色陆离。
永承长乐养，恭奉未央卮。
锡羡均家国，储祥衍本支。
函生蒙帝力，击壤共春熙。
早起探春
韩偓（唐代）

句芒一夜长精神，腊后风头已见春。烟柳半眠藏利脸，

雪梅含见绽香唇。渐因闲暇思量酒，必怨颠狂泥摸人。

若个高情能似我，且应欹枕睡清晨。
寄月如詹年友
许国佐（明代）

人生何必常相见，但愿此中常勿变。前后千载一时人，但凭一勿斜阳砚。

此砚磨出文斑斑，移君遥望东瀼山。中有子美草堂址，时与白也相往还。

闻君制锦多奇趣，忆吾旧游尝一度。山川何秀俗何淳，不比夜郎迷去路。

君今常在丹青阁，玉屏寒水湖天凿。阁上何人共唱酬，阁下何人共婉约。

笑我淩云浦上来，夜猿一啸令心哀，所以中夜长徘徊。

巫峡巫山不可桎，仆夫舟子咸叹息。但成一梦便随君，随君意气薄霄云。

燕市浩歌难可数，与君何处不三分。尤忆松间一杯酒，笑尽长安轻薄友。

交情直抵峨眉巅，与君少年同白首。
缉书斋
张咏（宋代）

绿流北面桃花中，书斋闲锁尘蒙笼。纱窗挂户明月空，阶前草深鸣细虫。

千书閟久阴生蠹，治世之文欲无绪。彫梁语燕不复归，华池皓鹤先飞去。

我来憩驾吟青春，呼奴啸匠连挥斤。一日整庭户，二日芟荆榛。

薙草留蕙若，扫径连松筠。千花万木似得意，幽香细韵来相亲。

众口藉藉道，一以如初新。伊余世上耽书客，古今万事罗胸臆。

运海抟风当振翼，任是青天更高碧。
答任检法
孙应时（宋代）

文字潮州更柳州，兴来八表共神游。
骅骝陇孤长鸣日，鹰隼霜神得意秋。
鼎鼎百年均昨梦，纷纷一世几名流。
为君倾倒平生话，不作人间儿女愁。
【双调】水仙子　隐者
宋方壶（元代）

青山绿水好从容，将富贵荣华撇过梦中。寻着个安乐窝胜神仙洞，繁华景不
同，忒快活别是个家风。饮数杯酒对千竿竹，烹七碗茶靠半亩松，都强如相府王
宫。青山绿水暮云边，堪画堪描若辋川。闲歌闲酒闲诗卷，山林中且过遣，粗衣
淡饭随缘。谁待望彭祖千年寿，也不恋邓通数贯钱，身外事赖了苍天。　居庸关中秋对月
一天蟾影映婆娑，万古谁将此镜磨？年年到今宵，不缺些儿个；广寒宫好快
活，碧天遥难问娥。我独对清光坐，闲将白雪歌，月儿，你团圆我却如何？　叹世
时人个个望高官，位至三公不若闲。老妻顽子无忧患，一家儿得自安，破柴
门对绿水青山。沽村酒三杯醉，理瑶琴数曲弹，都回避了胆战心寒。
次韵弟观用王介甫桃源行韵写感为西湖行
陈著（宋代）

钱塘江头驻龙马，西湖风光甲天下。
西湖西边屋万閒，中有天天醉花者。
莺莺燕燕日日春，萍虀豆粥蜡代薪。
黑杀吹飚忽过江，忧贻君父辱在臣。
烽火连天天已近，浪将督师答天问。
畏缩不前江神嗔，坐受排墙侣西晋。
嗟今玉辇竟蒙尘，将相受辱甘帼巾。
求如西晋已觖望，万世遗笑无人秦。
题沧州丹室卷
薛瑄（明代）

道人结屋沧州里，四面阑干枕碧湍。石榻生寒秋气润，柴门涌月夜涛寒。

鸾凰佩影空中见，龙虎丹光水底蟠。清绝一尘飞不到，蓬壶元只在人间。
石门
黄庚（元代）

羸马东山路，骎骎抵石门。落花春夜雨，流水暮烟村。

久客悲行役，清愁搅梦魂。劳生多感慨，馀恨付乾坤。
竹溪直院盛称起予草堂诗之善暇日览之多有可
刘克庄（宋代）

清早披衣起，春深好事家。
非干眠警枕，自是惜名花。
培溉疏泉脉，攀翻带露葩。
看常先晓蝶，来未散晨鸦。
风恶为台避，晴烘着幙遮。
古人云昼短，莫待夕阳斜。
将谒商州吕郎中，道出楚州，留献章中丞
方干（唐代）

江流盘复直，浮棹出家林。商洛路犹远，山阳春已深。

青云应有望，白发未相侵。才小知难荐，终劳许郭心。
司理弟之官岳阳相别于定王台悽然有感为赋五诗以饯其行 其三
真德秀（宋代）

忆我将漕年，适如子今日。于焉四闰馀，过眼风雨疾。

壮强岂足恃，进德当汲汲。永怀古之人，闻道在四十。

我惭已过之，因循悼前失。子盍猛自鞭，圣门本无柅。
以事至城南书触目
陆游（宋代）

十里西风吹帽裙，江城衣杵远犹闻。
路如剑阁逢秋雨，山似炉峰锁暮云。
原上老翁眠犊背，篱根小妇牧羊群。
百钱且就村场醉，舌本醇醨莫苦分。
族兄文通赠山茶
王十朋（宋代）

野性无端喜种花，吾兄得得赠山茶。莺声老后移虽晚，鹤顶丹山看始嘉。

雨叶鳞鳞成小盖，春枝艳艳首群葩。自惭欲报无琼玖，来往同看本一家。
闲中偶咏
陆游（宋代）

举世纷纷名利间，天公偏赋此身闲。
尘衣濯罢沧浪水，茅舍归来会计山。
邻舍擎盘分麦饭，野人曳杖叩柴关。
酒逋诗债何时了，未死何妨且旋还。
雨中对山
李达（明代）

积雨连朝闭户閒，龙吟枯木小园间。眼前亏蔽看云意，不肯藏山即献山。
和林见素次苏子卿见寄之韵四首 其二
王鏊（明代）

夜光忽暗投，按剑知无因。倾盖苟如旧，异世为同人。

昔君向远苟，可赎人百身。纷纷燕蝠辈，相争错晨昏。

对面不相见，肥瘠越与秦。所愿崇明德，皓首期日新。

物理有相感，波间跃蕤宾。嗟嗟皇甫规，岂是中州人。

谁云闽吴远，眄睐心所亲。
春阅偶成三首
吴芾（宋代）

肩摩袂属拥如山，平等道争看大阅还。
无限儿童齐拍手，几多父老尽酡颜。
八方共乐青春好，我亦常欣白昼闲。
无奈老来归念重，梦魂夜夜绕乡关。
寄径山首座
顾逢（宋代）

双径平分席，丛林总下风。
东西两班首，兄弟几人同。
地涌溪云白，潮推海日红。
不须思出世，只合老山中。
题兰湖秋色图送王吏部
王世贞（明代）

秋浦木兰楫，青云鹓鹭行。时人归简要，循吏有辉光。

水镜元同澈，露桃难共芳。芙蓉池上客，谁不向王郎。
赠李明府
齐己（唐代）

名家宰名邑，将谓屈锋铓。直是难苏俗，能消不下堂。

冰痕生砚水，柳影透琴床。何必称潇洒，独为诗酒狂。
次真州未及访玉几徵君怅然有作
符曾（清代）

白沙江上驻，弭棹漫夷犹。木叶有寒色，烟波无尽流。

故人非远道，秋水结离忧。乘兴空劳过，真成访戴游。
题净明寺
周日明（宋代）

幽幽古寺中，石径受苔封。
白日无一事，青山只四峰。
野蔬为佛供，涧水替人舂。
僧因煎新茗，林间拾坠松。
次韵唐彦英留题学舍
李若水（宋代）

篆壁蜗涎细，织檐蛛网圆。
小轩幽梦破，竹露湿茶因。
念奴娇（暮春寿太守）
赵师律（宋代）

楚天春晚，尽替了，残红点成层碧。蝴蝶蜂儿娇未足，舞破游丝千尽。一夜风高，满天清露，冷浸琼楼彻。遮鸾绕凤，使君不是凡骨。

游荡偶尔人间，铃斋谈笑，好作龚黄匹。火急功成天上去，却问蓬莱消息。酒泻鹅儿，十分金盏，染就眉间色。满城争看，一封鹗荐飞入。
点绛唇·绣被鸳鸯
朱埴（宋代）

绣被鸳鸯，宝香熏透蔷薇水。

枕边一纸。明月人千里。

宿洒初醒，全不忺梳洗。

抬织指。微签玉齿。百色思量起。
梳头看可正平诗有"寄养直时未祝发＂等篇，
杨万里（宋代）

却因理发得披文，看尽庐山笔底春。
寄语可师休祝发，癞边犹有去年痕。
驰道
刘攽（宋代）

秦皇侈心极，登眺穷阻修。言从峡中度，复欲沧海游。

车辙去不反，驰道缺每留。君看鼎湖人，尚畏轩辕邱。
溪上
黎光地（清代）

轻衫短策趁春间，草长平芜绿满湾。恰有桥通烟外店，更无云满雨余山。

谁家新燕同人语，一任流莺笑我顽。如此风光浑领得，不妨著向画图间。
皇风
杜牧（唐代）

仁圣天子神且武，内兴文教外披攘。以德化人汉文帝，

侧身修道周宣王。e4蹊巢穴尽窒塞，礼乐刑政皆弛张。

何当提笔侍巡狩，前驱白旆吊河湟。
潮
刘子翚（宋代）

江晚潮风应，萧萧百里秋。
寒声初战峡，怒力暗移洲。
卷岸舟航尽，涵空日月浮。
吴儿轻逐利，亡命雪山头。
禅人写真请赞 其十二
释昙华（宋代）

元是黄梅村里僧，生来自笑百无能。一瓶一钵随缘住，孰谓而今继祖灯。
舶干陈祥卿挽词二首 其二
萧立之（宋代）

与我生同月，君鞭著便先。艰难期用大，植立想无前。

功在通闺近，身随荐墨颠。𢥠然怨此世，非止故人怜。
答范叔范
刘克庄（宋代）

阔矣别离久，飒焉颜发苍。
殷勤大范子，问讯老刘郎。
渴睡添新懒，清谈减昔狂。
今无望气者，宝剑且深藏。
慧剑歌
李道纯（元代）

自从至人传剑诀，正令全提诚决烈。有人问我觅踪由，向道不是寻常铁。

此块铁，出坤方，得入吾手便轩昂。赫赫火中加火炼，工夫百炼炼成钢。

学道人，知此诀，阳神威猛阴魔灭。神功妙用实难量，我今剖露为君说。

为君说，泄天机，下手一阳来复时。先令六甲扇炉鞴，六丁然后动钳锤。

火功周，得成剑，初出辉辉如掣电。横挥凛凛清风生，卓竖莹莹明月现。

明月现，瑞光辉，烁地照天神鬼悲。激浊扬清荡妖秽，诛龙斩虎灭蛟螭。

六贼亡，三尸绝，缘断虑捐情网裂。神锋指处山岳崩，三界魔王皆剿拆。

此宝剑，本无形，为有神功强立名。学道修真凭此剑，若无此剑道难成。

开洪濛，剖天地，消碍化尘无不备。有人问我借来看，拈出问君会不会。
辛亥除夕感怀
陈绍文（明代）

江城催节雨，入暮转霏微。春逼梅先放，寒欺燕未飞。

谁能同禹惜，吾始觉蘧非。明发成何计，青山斸故薇。
蜀中战后感事
雍陶（唐代）

蜀道英灵地，山重水又回。文章四子盛，道路五丁开。

词客题桥去，忠臣叱驭来。卧龙同骇浪，跃马比浮埃。

已谓无妖土，那知有祸胎。蕃兵依濮柳，蛮旆指江梅。

战后悲逢血，烧馀恨见灰。空留犀厌怪，无复酒除灾。

岁积苌弘怨，春深杜宇哀。家贫移未得，愁上望乡台。
望江南（娑婆苦·六首）
净圆（宋代）

娑婆苦，长劫受轮回。不断苦因离火宅，祗随业报入胞胎。辜负这灵台。

朝又暮，寒暑争相催。一个幻身能几日，百端机巧哀尘埃。何得出头来。
江行有怀
李佸（明代）

醉起意不尽，江边寻杜蘅。
折来何所寄，游子在西京。
一别三春晚，穷年百虑生。
日斜空怅望，一水隔盈盈。
偈颂一百零二首
释绍昙（宋代）

枯木糁瑶花，虚庭封玉砌。
少室谩安心。神光空折臂。
不堕功勋一色边，阑干谁共倚。
朱知镇戎服警盗不惮雪夜酒库在镇外不得与戏呈
朱南杰（宋代）

戎装元不碍儒冠，盗贼潜窥胆自寒。金鼓声闻三里外，旌旗影庇四民安。

肯从叶力多君子，愧不同盟是酒官。和气酿成年可卜，晓来喜见雪漫漫。
宿溪声阁望香炉峰偶成二律
岳珂（宋代）

閴历烟岩古，琮琤雪涧横。
海潮秋八月，山雨夜三更。
肯作随流想，难忘潄石情。
壮怀徒激烈，聊复以诗鸣。
徒弟普显请赞
释慧开（宋代）

形如枯木倚岩隈，不拟天庭降蛰雷。
忽遇东君行正令，昙华独头一枝开。
送琳长老再游浙东
郭祥正（宋代）

姑溪不是留君地，雪窦天台更一游。玉浪溅云泉尾活，金盘擎海月华秋。

将心与客无痕迹，问疾何人敢对酬。我把钓竿相忆处，蓼花红影上丝头。
晚眺
胡仲弓（宋代）

几度徘徊对暮天，怀人珍重寄诗篇。
古今上下几千首，天地中诗八九椽。
史醒吟魂归浊酒，移将杰句上华颠。
南来诸老凋零尽，回首斜阳倍黯然。
自问
白居易（唐代）

依仁台废悲风晚，履信池荒宿草春。

自问老身骑马出，洛阳城里觅何人。
久不见竹堂篇辄以湘窣索之两诗继至因用其韵
袁燮（宋代）

壶中老子兴不浅，丰颊樽前胜玉梅。
肯为莼羹下犀箸，聊凭催促好诗来。
夏至后苦雨四首 其二
潘希曾（明代）

江雨晴难得，炎风郁不宣。湿蒸藏久药，润透读残编。

避漏移床遍，通明捲幔偏。滁阳二年客，入夏欠相便。
颂石头和尚草庵歌
释印肃（宋代）

吾结草庵无宝贝，日劫相陪谁晓会。
只缘穷子不归家，未免出头来捏怪。
感怀
章永康（清代）

百斛秋光压两眉，河声岳色写嵚崎。举杯击筑雄心郁，度索寻橦世路危。

蘅杜飘零南国怨，关山孤愤《北征》诗。缁衣日逐风尘热，寥落行藏亦自疑。
和韦开州盛山十二首·茶岭
张籍（唐代）

紫芽连白蕊，初向岭头生。自看家人摘，寻常触露行。
和任宰元绍见寄十首以归来问信湖山抚摩松菊为韵 其九
吴芾（宋代）

为邑赤城下，岂欲寻赤松。我家幸不远，杖履会相从。
秋怀十首
韩元吉（宋代）

城外秋荷一半黄，尚余疏柳照回塘。
江南底许风光好，塞雁来时未有霜。
厓山看大忠祠竖柱阻风七日后发舟用旧韵
陈献章（明代）

青青奇石草，上有牛羊躅。汹汹厓门水，远带汤瓶绿。

浮云散孤屿，初日明村曲。言归辄风涛，无乃疑张陆。

迟迟重迟迟，畏此波心木。
冬至孟春孟夏季秋四祀上公摄事七首
佚名（隋代）

秩秩礼文，肃肃严祀。
仰洽神休，式协民纪。
灌献有容，会其俎簋。
明德惟声，以介丕祉。
唐多令 其三 犹记
吴绮（清代）

犹记别离时，梳头病起迟。向西窗、细问归期。弹指黄花都过了，窗又上，腊梅枝。

一雁寄相思，红笺小字诗。料匆忙、倒写乌丝。满纸窗愁谁可数，算只有，杜鹃知。
酬王哦松八景 其二 庐山霁色
释居简（宋代）

欲从山北驻晴霏，先与山南淡扫眉。见说商周遗俗在，试寻康俗未来时。
自信阳历罗山孝感山行
张庚（清代）

丁丁樵斧隔溪响，淰淰山云出谷寒。野屋傍崖随意构，小桥横谷趁蹊安。

为贪好句低头觅，失却奇峰到眼看。穿过松林下坡去，人家一簇稻田宽。
正月三日骤暖多稼亭前梅花盛开四首
杨万里（宋代）

却缘腊雪勒孤芳，等待晴光晒麝囊，
小立树西人不会，东风供我打头香。
柳塘春小集分韵得水字
陆仁（元代）

修塘带长堤，柳色参云起。疏雨落高林，浅渚生春水。

文轩敞棂落，宛在水中沚。流波荡轻华，细藻跳游鲤。

故人式相见，离别何所似。相对澹忘言，坐听流莺语。
岁晚朱叔清楼上谈话佛饮酒听琴作
陈藻（宋代）

岁晚家何处，因循未得归。
本无愁可遣，宁有佛堪依。
翁子谈佳句，郎君抚妙徽。
剔灯聊共醉，明日又分飞。
思美诗十首 其六
宋应星（明代）

圣贤怀德觉顽愚，出处难将一局拘。坐榻穿时真乐在，辙轮环处苦心纡。

功存克己坚持足，愿结成民取次符。举世簪缨为若事，荣名绝与至人殊。
杏
洪咨夔（宋代）

万山筑底作春妍，一树繁红直几钱。
深院日长来燕后，平池水暖浴鹅天。
弦歌礼乐诗书地，榜帖功名富贵天。
儿辈对花须自勉，莫教空恼少陵颠。
常山峪行宫八景 其三 青云梯
弘历（清代）

蓊匌千重罨秀，巉岩百级绝尘。大似子房奇士，陈平何物堪伦。
南海幕和段先辈送韦侍御赴阙
黄滔（唐代）

树色川光入暮秋，使车西发不胜愁。璧连标格惊分散，

雪课篇章互唱酬。魏阙别当飞羽翼，燕台独且占风流。

满园歌管凉宵月，此后相思几上楼。
赠饶春卿
姚勉（宋代）

扁鹊华佗不可作，龙宫宝方闭金籥。
春卿奚氏剑江饶，老眼荧荧仙授药。
传翳五世活几人，计日而愈功何神。
悬疣附赘夜惊失，立使笑语开嚬呻。
方今气运乖生盭，天地中盘大痈痔。
护疽养疾谁见忧，彼何人斯甘吮舐。
石犹生我疢毒多，能治不使如图何。
呜呼安得医国之老如此手，勿谈时事且饮酒。
阅明史感东林，复社诸贤事(二首) 其一
孙桐生（清代）

世已无廉耻，吾宁自蹈之。不图中国运，竟赋下泉诗。

气节销难尽，干戈定几时。可怜天帝醉，问亦不能知。
送贺兰上人
贾岛（唐代）

野僧来别我，略坐傍泉沙。远道擎空钵，深山蹋落花。

无师禅自解，有格句堪夸。此去非缘事，孤云不定家。
赠道士（一作剡溪逢茅山道士）
张籍（唐代）

茅山近别剡溪逢，玉节青旄十二重。

自说年年上天去，罗浮最近海边峰。
摘橘
邓深（宋代）

久矣经霜白，全然映日黄。
仰头忻自摘，流齿惬新堂。
未抵千奴利，应堪四老藏。
犹胜橘洲上，灭迹不闻香。
夜句三首 其三
陈师道（宋代）

短短长长柳，三三五五星。断云当极目，不尽远峰青。
金陵咏怀
王逢年（明代）

奕奕钟山紫气开，壮游弹铗凤皇台。
上林曙色迎黄鸟，古殿晴阴锁绿苔。
驰道久虚清跸度，近臣犹似早朝回。
当年定鼎尊临日，玉帛曾闻万国来。
郊庙歌辞。让皇帝庙乐章。送神
李舒（唐代）

奠献已事，昏昕载分。风摇雨散，灵卫絪缊。

龙驾帝服，上腾五云。泮宫复閟，寂寞无闻。
假庵
释绍昙（宋代）

穿凿虚空幻架成，从来共住不知名。
笑他借位明功底，错认檐头雨滴声。
石湖留题三绝 其三
陆文圭（元代）

当年彬父遣词臣，列戟傍观色怒嗔。谷水曾无归璧日，稽山已有摸金人。
雨花台
朱为弼（清代）

振衣独上雨花台，衰草斜阳野望开。一塔琉璃平槛立，四山苍翠抱江来。

临风怀古频搔首，此地何人数举杯。久凭阑干和樵唱，严城画角唤将回。
壶蜂
吕徽之（宋代）

长日融和舞细腰，谁家庭院不相招。
江皋二月斜风急，拚逐飞花过短桥。
登越州城
孙逖（唐代）

越嶂绕层城，登临万象清。封圻沧海合，廛市碧湖明。

晓日渔歌满，芳春棹唱行。山风吹美箭，田雨润香粳。

代阅英灵尽，人闲吏隐并。赠言王逸少，已见曲池平。
将次叶城道中
陈与义（宋代）

荒野少人去，竹舆伊轧声。
晴云秋更白，野水暮还明。
寂寞信吾道，淹留谙世情。
王乔有余舄，借我一东征。
还丹复命篇 其二十
薛道光（宋代）

些小天机论气精，吕公曾道别无真。神仙不肯分明说，说与分明笑杀人。
绍定三年寿明仁福睿皇太后册宝九首
佚名（隋代）

皇文既举，庆礼告虔。
笔自宫闱，格于幅员。
子称母寿，母谓子贤。
陟降在兹，隆名际天。
宁川道中
潘献可（宋代）

十日为山客，今朝问水程。
沙横疑港断，滩迅觉舟轻。
远近村舂合，高低渔火明。
回头忽苍莽，一望一伤情。
钱史开府奉祠归四明
李洪（宋代）

主眷方隆便乞身，共钦勇退解枢钧。
湖山胜概神仙宅，文武崇勋社稷臣。
未许赤松陪杖屦，却须黄阁再经纶。
苍生指日为霖雨，仄耳宣麻宠数新。
白马篇
胡奎（元代）

房星夜坠秋河碧，夭矫雄姿龙八尺。何年飞下九重天，自□人间骑不得。

置之天上白玉阑，长鸣直欲趋天关。瑶池碧桃千万片，回风吹雪春斑斑。

不学开元照夜白，西入褒斜走荆棘。愿逐轩辕凌紫霞，远游常在太清家。
抱疴真歇禅师塔院夜坐偶占
李流芳（明代）

连夜不成寐，雨馀喜得月。中宵起推窗，圆魄凑林缺。

洒然濯烦抱，凉意下天末。风泉淆远听，飞蛩一何聒。

是身本无常，动念即成结。遂令颠倒见，坐卧分胜劣。

堂堂塔中人，安閒是何诀。
退朝
刘攽（宋代）

虑澹事从简，兴发谋岂豫。退朝建礼门，走马长楸路。

阴风脱林槁，朝日破寒雾。简书亦优游，宾友慰迟暮。

神仙未尝学，皋壤欣所慕。静境出自然，胜游非浪聚。

杯觞谋须臾，肴蔌讯无虑。赏音愧闻弦，和歌容执御。
病目
袁燮（宋代）

年年苦目眚，过午眊不明。
冶之昏转甚，不治无由平。
何如闭目坐，湛然万虑清。
非治非不治，无思亦无营。
不劳薰与沐，神全明自生。
勿忘勿助长，此理真至精。
移石
孔平仲（宋代）

谁言磐石坚，势不可动摇。健犊引大车，载行速如飘。

良因植根浅，未免迁徙劳。触类当自省，我今慎所操。
见素公寄和公惠山泉歌至
邵宝（明代）

素老书来手独开，涯翁书复几时来。百年倡和空金玉，千丈光华自斗台。

震泽云山愁独对，重阳风雨梦初回。坛帷更拟龙峰下，一勺清泉万古哀。
寄姚文发
郑刚中（宋代）

芳荪小绣肩相拍，拍初同作江湖客。
梦里春风三十年，青铜照我头都白。
与公常日话潇湘，恨不此身生两翼。
何如附骥得千里，再此搜寻旧踪迹。
荷公睹物能我念，小字密书盈一尺。
报言扶膝所经由，兴废存亡皆历历。
吾家甘棠人所怜，今不见鸾空枳棘。
至如叙述所知友，但若前生略相识。
恍然沈痛念平生，读尽寄书清泪滴。
自嗟憔悴百忧身，惨惨中肠常感激。
去年邂逅见中都，我正蹶蹄遭弃斥，
相随扶病出幽巷，买酒归来款颜色。
怀书亦复清渡灞，从此参商远暌隔。
公今馆置得贤府，厚礼温颜同古昔。
车鱼足意长铗闲，越声不用思庄舄。
果能援笔赋鹦鹉，自可使人皆辟易。
他时依倚就声价，疏蹻何由不离释。
惟予投置奥渫中，转转穷愁满胸意。
春蚕未茧官督之，捋穗输租瓶盎窄。
誓将斸病十亩园，竹径柴门闭声寂。
声名虽不暂膻香，不愿埋头如李赤。
为公书此报东风，一夜枫林关塞黑。
江村晚眺二首
戴复古（宋代）

数点归鸦过别村，隔滩渔笛远相闻。
菰蒲断岸潮痕湿，日落空江生白云。
寄赠华阳洞隐者
李楙（宋代）

句容郭里望三峰，绿翠芙蓉杳霭中。
安得与君骑两鹿，碧岩深处听松风。
雾开复成一绝
王十朋（宋代）

关登罗护饭邮亭，云雾迷人昼晦冥。神女有灵呼即应，廓然山色为吾青。
呈全真鲁山
赵蕃（宋代）

有怀思放旷，兹地窘幽潜。
屋脊山微见，庭前树莫添。
把书唯立壁，扶杖只巡檐。
深羡凭江宅，登临万象兼。
梓于鳞集有感八绝句 其三
王世贞（明代）

东去名山是岱宗，千秋长耸碧芙蓉。谁能拄杖天门里，细数璚楼十二重。
与沈十九拾遗同游栖霞寺上方于亮上人院会宿二首
权德舆（唐代）

摄山标胜绝，暇日谐想瞩。萦纡松路深，缭绕云岩曲。

重楼回树杪，古像凿山腹。人远水木清，地深兰桂馥。

层台耸金碧，绝顶摩净绿。下界诚可悲，南朝纷在目。

焚香入古殿，待月出深竹。稍觉天籁清，自伤人世促。

宗雷此相遇，偃放从所欲。清论松枝低，闲吟茗花熟。

一生如土梗，万虑相桎梏。永愿事潜师，穷年此栖宿。

偶来人境外，心赏幸随君。古殿烟霞夕，深山松桂薰。

岩花点寒溜，石磴扫春云。清净诸天近，喧尘下界分。

名僧康宝月，上客沈休文。共宿东林夜，清猿彻曙闻。
别怨
祖咏（唐代）

送别到中流，秋船倚渡头。相看尚不远，未可即回舟。
赠窦长卿归淮南 其二
张萱（明代）

窦生青云姿，少小即横骛。四顾寡所谐，冥适托玄素。

秋风满淮南，归咏丛桂赋。愿言爱景辉，慰我长思慕。
半截塔
寅保（清代）

回冈丛棘里，指点旧浮图。初地昔巍焕，荒基今有无。

危巢时噪昔，深穴定藏狐。周匝余何物，𧐖{虫拳}树几株。
李泌庭黑石诗
隐者（唐代）

神真鍊形年未足，化为我子功相续。丞相瘗之刻玄玉，仙路何长死何促。
夔子岸下水作颓沙裂岸转舟避之
李流谦（宋代）

狂流作平地，别渚转轻桡。
岸断石出没，云虚山动摇。
奔湍长澒洞，杯酒且逍遥。
可待然犀照，潜鳞意自骄。
次韵李大著春日杂诗十首
喻良能（宋代）

二载违枌社，全家客帝都。
浊醪充上顿，清俸付中厨。
亲老唯须养，皇恩讵敢孤。
逍遥处山泽，未忍学仙臞。
憩冷水村道傍榴花初开
杨万里（宋代）

茜罗绉薄剪薰风，已自花明蒂亦同。不肯染时轻著色，却将密绿护深红。
送秀岩上人归日本
成廷圭（元代）

几年中国游方遍，看水看山念念非。海眼枯时千劫坏，日头出处一僧归。

黄梅雨打袈裟湿，白蜃云随锡杖飞。富士岩前留语在，庭松新长旧禅扉。
谪居
刘黻（宋代）

无垢双趺十四年，予今恰已一年全。
开窗賸向春风坐，闭户閒听暮雨眠。
白发相寻非偶尔，青山可对只依然。
蘧庐世事皆如此，且诵先生庭草篇。
湖上
郑獬（宋代）

秋影落西湖，渌波净如眼。
摇船入芰荷，船里清香满。
花深不见入，但听歌声远。
还从过船处，折倒青荷伞。
为采秋芳多，不觉飞霞晚。
回船未到堤，更引金莲盏。
惜芳菲
邵雍（宋代）

细算人间千万事，皆输花底共开颜。芳菲大率一春内，烂漫都无十日间。

亦恐忧愁为龃龉，更防风雨作艰难。莫教此后成遗恨，把火樽前尚可攀。
采桑子 其三
朱祖谋（清代）

浮生天与羁孤分，不许缠绵。薄酝枯弦。尽是秋人自在缘。

影娥池上当时月，双照婵娟。一别如烟。过眼风花十九年。
颂古十一首
释普济（宋代）

电电喧轰海岱昏，怒涛翻覆拍天门。
锦鳞不会乘流去，空向桃花浪里奔。
句
罗虬（唐代）

窗前远岫悬生碧，帘外残霞挂熟红。（见《语林》）
村舍燕
杜牧（唐代）

汉宫一百四十五，多下珠帘闭琐窗。

何处营巢夏将半，茅檐烟里语双双。
茅斋夜酌示诸生和迁居之夕闻邻舍儿读书
李之世（明代）

蛙宫陈乐部，阶树应时禽。虽无山水缘，耳畔足清音。

斋中何所山，木榻与布衾。门庭多韵士，弦诵间豪吟。

灵气归海潮，自北以至南。海霞朝夕变，涛声自古今。

人生如风萍，一别即商参。念此恻中肠，惟赖酒杯深。

坐客扬清歌，歌罢还复斟。颓然遂至醉，无言对韵琴。
菩萨蛮 盼信
钱贞嘉（清代）

窗前风竹敲寒玉。回文不寄飞鸿足。立尽小花廊。归鸦影过墙。

新诗和恨续。徙倚红阑曲。尘积旧琵琶。羞歌玉树花。
岑公洞
李焘（宋代）

隋邦危乱谁得免，虚鉴真人愿独行。
道骨仙风今可想，幽栖岩洞及高明。
徐学士子容薜荔园十二首 其十二 钓矶
顾璘（明代）

子陵隐严濑，吕望栖磻溪。龙潜息云雨，虎变扬虹霓。

徐君一片石，乃在震泽西。功成拂衣去，名与二公齐。
江边行
许景衡（宋代）

江边煮盐女，日垦沙中土。闻道潮乾土有花，肩负争先汗如雨。

潮年鬻盐赴官市，屋里藜羹淡如水。谁家滋味尽八珍，猫狗食馀随帚尘。
西江月 即席次王华容韵
张孝忠（宋代）

堂上簪缨交错，花间帘幕高张。与君一咏一飞觞。

莫笑诗狂饮畅。

满路光风转蕙，吟边宫柳斜行。新词妙绝动宫墙。

紫诰黄麻天上。
晦日宴高氏林亭
崔知贤（唐代）

上月河阳地，芳辰景物华。绵蛮变时鸟，照曜起春霞。

柳摇风处色，梅散日前花。淹留洛城晚，歌吹石崇家。
偈颂七十六首
释师观（宋代）

坐断要津，全提正令。
佛祖到来，也须乞命。
燕山亭（面力·侄求睡红亭为赋）
毛幵（宋代）

暖霭辉迟，雨过夜来，帘外春风徐转。霞散锦舒，密映窥亭亭万枝开遍。一笑嫣然，犹记有、画图曾见。无伴。初睡起，昭阳弄妆日晚。

长是相趁佳期，有寻旧流莺，贪新双燕。惆怅共谁，细绕花阴，空怀紫箫凄怨。银烛光中，且更待、夜深重看。留恋。愁酒醒、霏千片。
句
林自知（宋代）

公来无琴鹤，公去有芒鞋。
陌上花 自江山回旋有富阳之役车年春事尽付江舟矣
薛时雨（清代）

春光去矣。江干丝柳，黯将成絮。短堠长亭，总是惯经行处。

昨宵鼓打回帆调，笑别烟波鸥鹭。争芳尘未浣，征衫重著，又匆匆去。

记前游梦影，桃花浅笑，半面红妆微妒。转眼东风，已作去年崔护。

绿波渺渺，天涯远，肠断隔江云树。问江郎，可有生花词笔。

别踪留住。
晨炊翫鞭亭二首
杨万里（宋代）

老贼平欺晋鼎轻，一轮五色梦中惊。
宝鞭脱急非无策，何似休将日遶营。
水调歌头·抚景几今古
李廷忠（宋代）

抚景几今古，遗恨此江山。百年形胜，但见幽草杂枯菅。多少名流登览，赖有神扶坏栋，诗墨尚斑斑。风月要磨洗，顾我已衰颜。擎天手，携玉斧，到江干。一新奇观，领客觞咏有馀闲。烟草半川开霁，城郭两州相望，都在画屏间。便拟骑黄鹄，直上扣云关。
赠窦牟（一作窦洛阳牟见简篇章，偶赠绝句）
杨凭（唐代）

直用天才众却瞋，应欺李杜久为尘。

南荒不死中华老，别玉翻同西国人。
闲地
宋自逊（宋代）

一片宽闲地，半生江海情。
有梅添月色，无竹欠秋声。
酒热浑家醉，诚诗逐字评。
拙疎尘事少，贫贱也身轻。
秋夜独酌
陈与义（宋代）

凉秋佳夕天氛廓，河汉之涯秋漠漠。
月出未出林彩变，幽人露坐方独酌。
自歌新词酒如空，天星下饮觥船中。
忽思李白不可见，夜半乔木摇西风。
百年佳月几今夕，忧乐相寻老来疾。
琼瑶满地我影横，添酒赋诗何可失。
禅人并化主写真求赞
释正觉（宋代）

碧涧之松，烟巢之鹤。
野性闲闲，癯身卓卓。
江含月而练长，水连天而秋阔。
一点分明兮十方虚豁。
减兰 杨花。和夫子韵
屈蕙纕（清代）

春魂唤起。扶梦随郎行万里。纵别长条。犹有离情绕灞桥。

东风欲尽。消息天涯何处问。漫舞帘前。催送春归亦可怜。
浣溪沙 春闷
徐喈凤（清代）

细雨斜风翠幕幽，湿云一片罩春楼。楼中心绪冷如秋。

香热博山烟带闷，鸟啼邻屋韵含愁。小梅无语倚墙头。
挽林通判德溥
林光朝（宋代）

岂为长者畏时名，梁楚何从得此声。
只隔螺江衣带水，自应别驾旧廉平。
宝岩寺
姚愈（宋代）

浮图插云表，列嶂环古刹。
平湖眇澄波，万态天光发。
我来陟层巅，秀气助毫末。
扁舟返明月，万顷玻璃滑。